b'\n_START_ARTICLE_\nSpinozismi\n_START_PARAGRAPH_\nSpinozismilla tarkoitetaan Baruch Spinozalle ominaista filosofiaa. Sill\xc3\xa4 viitataan usein ennen kaikkea Spinozan panteismiin, joka m\xc3\xa4\xc3\xa4ritteli "Jumalan" yhdeksi itseriittoiseksi substanssiksi, ja sek\xc3\xa4 aineen ett\xc3\xa4 ajattelun t\xc3\xa4m\xc3\xa4n substanssin ominaisuuksiksi. Spinozan mukaan kolmas tiedon laji, intuitiolla saavutettu tieto, oli korkein saavutettavissa oleva totuus._NEWLINE_Spinozismissa henkil\xc3\xb6kohtaisella jumalasuhteella tarkoitetaan n\xc3\xa4in sit\xc3\xa4, ett\xc3\xa4 ihminen on osa \xc3\xa4\xc3\xa4ret\xc3\xb6nt\xc3\xa4 "organismia", jonka osat ovat keskin\xc3\xa4isess\xc3\xa4 riippuvuussuhteessa. Spinozismia voidaan l\xc3\xb6yt\xc3\xa4\xc3\xa4 muun muassa G. E. Lessingin ja Arthur Schopenhauerin ajattelusta.\n_START_SECTION_\nNatura naturans ja natura naturata\n_START_PARAGRAPH_\nNatura naturans ja natura naturata ovat keskiajalla kehitettyj\xc3\xa4 latinankielisi\xc3\xa4 termej\xc3\xa4, joiden tunnetuin k\xc3\xa4ytt\xc3\xa4j\xc3\xa4 Spinoza on ollut. Ne ilmaisevat Jumalan ja luonnon, jotka Spinoza samaisti, kahta puolta._NEWLINE_Termi natura naturans tarkoittaa \xe2\x80\x9dluonto luovana\xe2\x80\x9d, eli \xe2\x80\x9dluova luonto\xe2\x80\x9d. Spinozan filosofiassa t\xc3\xa4m\xc3\xa4 viittasi Jumalaan aktiivisena, el\xc3\xa4v\xc3\xa4n\xc3\xa4 ja muuttuvana luojana, luovana toimintana. Latinankielisess\xc3\xa4 ilmaisussa on kyse preesensin partisiipista._NEWLINE_Termi Natura naturata tarkoittaa \xe2\x80\x9dluonto luotuna\xe2\x80\x9d, eli \xe2\x80\x9dluotu luonto\xe2\x80\x9d. Spinozalla t\xc3\xa4m\xc3\xa4 viittasi Jumalaan passiivisena, sellaisena jossa asiat ovat jo luotuja, eli samana kuin luonnonoliot. Latinankielisess\xc3\xa4 ilmaisussa on kyse imperfektin partisiipista.'